Marlene Harpsøe (DF), 2011-01-11:
Dette lovforslag handler jo i høj grad om narkotikaindsatsen i fængslerne, og den er vigtig at styrke.
I Dansk Folkeparti mener vi, det er utrolig krænkende for retsbevidstheden og retsfølelsen, når man f.eks. i tv kan opleve programmer, hvor indsatte sidder og tager stoffer og ryger hash nærmest frit i fængslet.
Det duer simpelt hen ikke.
Men for at tage det fra en ende af indeholder det her lovforslag en ændring af loven, som først og fremmest bevirker, at peberspray kan anvendes som et permanent magtmiddel i fængsler og arresthuse, og det mener vi i Dansk Folkeparti er udmærket.
Erfaringerne fra den forsøgsordning, der har været, har været gode, og det er også Dansk Folkepartis opfattelse, at fængselsbetjentene sætter pris på at kunne bruge peberspray frem for mere indgribende magtmidler.
I Dansk Folkeparti har vi også noteret os, at Henrik Stagetorn, som er formand for Landsforeningen af Forsvarsadvokater, mener, at det er en urimelig ændring, der sker.
For han udtaler, at hvis den ene part opruster, gør den anden part det også.
Og jeg skal lige love for, at det var en udtalelse, som i hvert fald interesserede os i Dansk Folkeparti, for hvis vi taler med helt almindelige fængselsfunktionærer, hører vi, at det ikke er det, de oplever i dag.
Det, de oplever i dag, er, at den her råhed og brutalitet i fængslerne allerede er steget.
Så vi synes i Dansk Folkeparti, det er rimeligt, at man fra fængselspersonalets side har mulighed for at benytte peberspray i de situationer, hvor der er behov for det.
Og vi har også noteret os, at hvis man ligefrem fremsætter trussel om det først, inden man bruger det, er der rent faktisk mulighed for, at det har en præventiv effekt.
Direktoratet for Kriminalforsorgen får også med det her lovforslag den hjemmel, der for nogle år siden blev sat spørgsmålstegn ved om de havde i forbindelse med undersøgelsesinstitutionerne, tilbage.
Så er vi i hvert fald helt sikre på, at de har den, når de har behov for den.
Man udvider også behandlingsgarantien, så personer, som afsoner en fængselsstraf, der er kortere end 3 måneder, eller som forventes løsladt inden for 3 måneder, kan få behandlingsgaranti for afvænning af stofmisbrug, og det kommer også til at gælde for varetægtsarrestanter.
I Dansk Folkeparti mener vi, det er udmærket med en behandlingsgaranti – det er helt sikkert den rigtige vej at gå – men vi kommer ikke uden om, at der er behov for en massiv indsats i fængslerne og arresthusene for at få narkoen ud af fængselscellerne.
Når man ser fjernsynsudsendelser – nu kommer jeg tilbage til det, jeg startede med – hvor kriminelle i fængslerne åbent fortæller om deres narkotika- og hashmisbrug og ryger og tager stoffer for åben skærm, så hele familien Danmark kan følge med, er det altså dybt krænkende for retsbevidstheden og retsfølelsen.
Og hvis den her behandlingsgaranti eller behandling i det hele taget skal virke, synes vi i hvert fald, at narkoen først og fremmest skal ud af fængslerne.
Dansk Folkeparti mener, at man i højere grad bør benytte hunde til at søge efter narkotika hos indsatte og besøgende i fængslerne og arresthusene.
Vi mener, det er acceptabelt, at ministeren vil skabe mulighed for netop det, så vi kan få narkoen ud af fængslerne og arresthusene, og så vi kan forhindre, at besøgende agerer narkobude, er narkokurerer, der leverer stofferne til de indsatte.
Men i Dansk Folkeparti vil vi også meget gerne vide mere om, hvilke intentioner ministeren yderligere har med hensyn til netop det her spørgsmål om personsøgning med hund, altså om man har intentioner om at lægge visse begrænsninger på det, og hvad det så i øvrigt handler om.
For det nævnes ikke rigtigt i det her lovforslag.
Men i Dansk Folkeparti mener vi i hvert fald, at det, når nu reglerne skal skærpes, er uhensigtsmæssigt, hvis der etableres nogle smuthuller, som kan udnyttes, og derfor er det også vigtigt for os i Dansk Folkeparti at vide, nøjagtig hvad ministeren har i sinde, så der ikke opstår de her smuthuller, og så vi ikke gentagne gange kan se de her hashrygende indsatte i fængslerne for åben skærm lige ud til familien Danmark.
Det duer ikke.
Men når det så er sagt, støtter Dansk Folkeparti lovforslaget.
Det er et ganske udramatisk lovforslag, som medvirker til at styrke indsatsen mod narkotika i fængslerne.
Om end vi sikkert godt kunne finde nogle elementer, som ville styrke indsatsen endnu mere, støtter vi dette lovforslag.